Sofia Bardina

Sofia Illarionovna Bardina ( rossiavon Со́фья Илларио́новна Ба́рдина ) tiyir rossiaf artowasik. Koe Catski utca koe Tambov bowexo ke savsafo rossiafo gindaxo ba 15/07/1853 kobliyir. Ba 14/04/1883 koe Genève koe Swiza divbliyinon viltkseyer.

 Blirizva 
 Toza is vayarugal 
Sofia Bardina tir nazbeikya ke pilkotik tis ardialokilik koe Mortcansk widava. Dene olda ke Tambov vayar nume zo dobar, aze va Moskva koirubar lize va Olga Lyubatovitc isu Vera berikya runguper. Do sina bak 1871 va Rossia ko Swiza bulur lize dene seltaropafa kotla ke Zürich di vayar.

Koe Zürich va lospa dem rossiaf vayasik nobar, don Vera Figner isu Lidya is Anna Toporkova is baroya berikya Yevgenya Subbotina isu Maria isu Nadejda is Aleksandra Xorjevskaya is Dora Aptekman is Varvara Aleksandrova. Sin belcon va Fritsch rijay tazukad, i saneevaf rijay belis va Marx is Bakunin is aryon seltevik.

Saneroti is skapafa enmiltuca tiyid djurewan nelkot do blisa nustucapa. Sofia Bardina tiyir kireptik is luntik nume va jontik sayudasik droleyer. Do Olga Lyubatovitc is Varvara Aleksandrova va aba ke Galda dem arotievaf kobasik koe Saint-Imier koe Swiza bak pereaksat ke 1872 pakeyer aze koe rubiaxe va Vpered virda zabduyuna bak 1873 gan Pyotr Lavrov kobayar.

Bak idulugal ke 1873, rossiafe bowere dirgayar da rossiaf vayasik va Swiza di buluyud ise ko Rossia di dimpiyid. Mukot tiyir lasolelara va gaderopaf rijay sopus koe divexo. Lo vayasik ko vo dimlapiyid, wori tel ke Fritsch rijay koe Swiza ok Franca zavzagiyid. Sofia Bardina va Genève koirubayar lize va dob vas selas pomasik djuseotayar.

 Dene seltevaf artowas kotrossiaf grustaks 
Banugale bewik ke Fritsch seltom do kavkazaf vayasik tazukayas va arotievaf artowas rijay koe Zürich va sint katanayad. Ke ban rijay, Djabadari is Tsitsianov is Tcikoidze tulon tiyid. Dem konakar arotievik seltevaf artowas kotrossiaf grustaks bak 1874 vanblir. Inafa ravalduga gotuyur da doda ( obctcina ) tiyir lospa icle rodeskusa va tani fli ke artowasa tegira. Kot sayudasik va intaf kiewegeem do arak walziliyir.

Inafa tegira koe Rossia keve kobasikeem di dilizeyer isen sin kan neva is aktom di galbeduyud enide kobasikafa lospa va doda azon di yoteyed. Nopeon tegulara ta kramafa artowasa tegira kan yastera is jalmara dilizeter.

Bewik ke Fritsch rijay koe Rossia adre dimpiyid. Teni 1874 cuga yikya koe Moskva tigiyid. Tuke rolafa pilkomafa eluxaxa dene konake oksiiaxe zo kokobayad. Sofia Bardina ikayolton gu Anna Zaytseva tawadayik koe Lazarev iaxe zo segeyer. Bate iaxe tiyid tece sayakaxe dem solwifo kenibexo ta ayikye ok ayikya. Olutaf dodelik vey winkafa wida va kobara remi 15 bartiv vieleon tiskiyid isen va tanoya begxa is rostelaabre anton estuyud.

Tegira ke bewikeem ke grustaks koe mon tol-sanoye iaxe koe Moskva voneweyer. Azen ta warzafa inkera, konak sin ko winka mallakiyid : Olga Lyubatovic ko Odesa, Xorjevskaya ko Kyiv, Tsitsianov ko Kavkaza.

Ba 03/04/1875 va kraba koe Moskva kowir lize Bardina is Djabadari is Kaminskaya is Tcikoidze is Alekseyev is Lukacevitc is Georgievski is Nikolayev is Agapov zo sopeyed. Bak lerdeaksat varaf grustaks zo dimtadleyer.

 Jiz is lanzara 

Jiz kev alub-sanoy bewik ke grustaks ba 21/02/1877 koe Sankt Peterburg tozuweyer. Sanoy ristanik tiyid dodelik, ise san-lerdoy oluik, ise tol-san-tanoy gruadik ; ke 50 san-tevoy tiyid ayikya. Sofia Bardina va rojura suteyeson al tugadiayar, tuseylason gu nikeem.

Ba 14/03/1877 restalira tiyir. Logamiafa gakera va Tsitsianov is Aleksandrov is Alekseyev pedrayad, lanzason gu zelara va wideyaf rokeem is sanda ta poana kobara, ise va Bardina is Olga Lyubatovitc gu perda. Restalira ke sperantara ba 05/04 va skura va poana kobara gan Sofia koe Icim koe Tobolsk bowexo ke Sibiria anamstegeyer.

 Otcera az xonukera 
Runi divblirugal Sofia toz miseyer. Bumuca is tankomuca ke divblinikafa blira fereon tiyid portafa rura lion dam koe kobasa xalta, numen ksera is abdievlafa awalkera ke divblinik is poan kobasik tiyid nobafa.

To nope mana orka is ta yatera va divblira, Sofia Bardina va Nikolay Caxov lizukik metis artowasik yerumayar. Bak lerdeaksat ke 1879 va nazbeye radekayar voxen bane arti tanda mulufteyer. Pomanon gan Caxov is Bogdanovitc bewik ke Zemlya i Volya az Narodnaya Volya, ina ba 25/12/1880 il Icim yateyer aze koe Kazan az Moskva va int palseyer.

Bak teveaksat ke 1882, Bardina va int memwedon lajudivgugayar aze ko Genève koe Swiza gelbeyer. Wori beka vanmiae rossiafa divblinikafa anameda tigiyir, pune me ten miseyer. Olga Lyubatovitc nik suteyer da « ina va korik ke Tcerni Peredel grelta vulkuyusa va darefa swavafa vuwuca banlize anton al trasir. Banugale artowas lizor tiyid ton toloy salt numen cin katanas va nuyuca ta grustara va sane is diliodafa galbedura isu ervokirafa dene talpey meinde nutiyiv ke bata ok bana. Bardina koe divexo va metan nutis vikaf al trasir. »

Ba 13/04/1883 Sofia Bardina ko ast va int viltayar. Arti buktafa santolka koe ropexe awalkeyer.

 Dere rupec 

 Vuestexeem 
<small>
 (fr) Marie-Claude Burnet-Vigniel, Bardina: Itinéraire d'une populiste, 1853-1883, « Cahiers du monde russe et soviétique », 1975
 (en) Engel, Barbara Alpern and Rosenthal, Clifford N., Five Sisters, Women Against the Tsar; The Memoirs of Five Revolutionaries of the 1870s, London, Weidenfeld & Nicolson, 1975. ISBN 0 297 77065 9
 (en) Blirizvama, internetxo
 (en) Cathy Porter, Fathers and Daughters: Russian Women in Revolution, Virago, 1976
 (ru) Sergey Stepnyak-Kravtcinski, Divokseks ke blirizva, internetxo
 (it) Franco Venturi, Il populismo russo, II, Torino, Einaudi, 1952

|style="vertical-align: top;"|

|}

Bardina (Sofia)
Bardina (Sofia)
Bardina (Sofia)